CELEX: 32021D1359
Language: lv
Date: 2021-06-30 00:00:00
Title: Komisijas Lēmums (ES) 2021/1359 (2021. gada 30. jūnijs), ar ko Vācijai ļauj piemērot pagarinājumu dažiem Eiropas Parlamenta un Padomes Regulas (ES) 2021/267 2. un 3. pantā norādītajiem laikposmiem (izziņots ar dokumenta numuru C(2021) 4638) (Autentisks ir tikai teksts vācu valodā)

16.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 293/10
               
            
         KOMISIJAS LĒMUMS (ES) 2021/1359
         (2021. gada 30. jūnijs),
         ar ko Vācijai ļauj piemērot pagarinājumu dažiem Eiropas Parlamenta un Padomes Regulas (ES) 2021/267 2. un 3. pantā norādītajiem laikposmiem
         
            
               (izziņots ar dokumenta numuru C(2021) 4638)
            
         
         (Autentisks ir tikai teksts vācu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/267 (2021. gada 16. februāris), ar ko nosaka īpašus un pagaidu pasākumus saistībā ar Covid-19 krīzes noturību attiecībā uz dažu sertifikātu, apliecību, licenču un atļauju atjaunošanu vai pagarināšanu, dažu periodisku pārbaužu un periodisku mācību atlikšanu dažās transporta tiesību aktu jomās un dažu Regulā (ES) 2020/698 minēto laikposmu pagarināšanu (1), un jo īpaši tās 2. panta 8. punktu un 3. panta 4. punktu,
         tā kā:
         
                     (1)
                  
                  
                     Ar Regulas (ES) 2021/267 2. panta 1. punktu pagarina termiņus, kuros arodprasmes apliecības (“APA”) turētājam ir jāpabeidz periodiska apmācība, kas citādi būtu beigusies vai citādi beigtos laikā no 2020. gada 1. septembra līdz 2021. gada 30. jūnijam. Ar minētās regulas 2. panta 3. punktu pagarina saskaņotā Savienības koda “95” atbilstošā marķējuma derīguma termiņu.
                  
               
                     (2)
                  
                  
                     Ar Regulas (ES) 2021/267 2. panta 5. punktu pagarina derīguma termiņu vadītāja kvalifikācijas kartēm, kas minētas Eiropas Parlamenta un Padomes Direktīvas 2003/59/EK (2) II pielikumā, un kuru derīguma termiņš citādi būtu beidzies vai citādi beigtos laikā no 2020. gada 1. septembra līdz 2021. gada 30. jūnijam.
                  
               
                     (3)
                  
                  
                     Ar Regulas (ES) 2021/267 3. panta 1. punktu tiek pagarināts vadītāja apliecību derīguma termiņš, kas citādi būtu beidzies vai citādi beigtos laikā no 2020. gada 1. septembra līdz 2021. gada 30. jūnijam.
                  
               
                     (4)
                  
                  
                     Vācija 2021. gada 18. maija vēstulē iesniedza pamatotu pieprasījumu dot atļauju piemērot dažu Regulas (ES) 2021/267 2. un 3. pantā norādīto laikposmu pagarinājumu. Vācija 2021. gada 28. maijā sniedza papildu informāciju, ar ko pamato pieprasījumu.
                  
               
                     (5)
                  
                  
                     Ar savu pamatoto pieprasījumu Vācija lūdz atļauju, pirmkārt, piemērot trīs mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā, minētā noteikuma un 2. panta 3. punkta piemērošanas vajadzībām; otrkārt, atļauju piemērot trīs mēnešu pagarinājumu minētās regulas 2. panta 5. punktā norādītajam laikposmam no 2020. gada 1. septembra līdz 2021. gada 30. jūnijam; un visbeidzot, atļauju piemērot trīs mēnešu pagarinājumu minētās regulas 3. panta 1. punktā norādītajam laikposmam no 2020. gada 1. septembra līdz 2021. gada 30. jūnijam.
                  
               
                     (6)
                  
                  
                     Saskaņā ar Vācijas sniegto informāciju periodiskās apmācības pabeigšana un tās sertificēšana, saskaņotā Savienības koda “95” marķēšana un vadītāja kvalifikācijas karšu atjaunošana attiecīgajā dalībvalstī, visticamāk, joprojām būs neizpildāma pēc 2021. gada 30. jūnija to pasākumu dēļ, ko tā veikusi, lai novērstu vai ierobežotu Covid-19 izplatību.
                  
               
                     (7)
                  
                  
                     Vācija lēš, ka katru gadu tiek organizēti apmēram 300 000 periodiskās apmācības kursu, piemērojot piemērojamos tiesību aktus par profesionālu vadītāju apmācību. Pandēmijas dēļ šos kursus drīkstēja rīkot tikai ar ļoti ierobežotu dalībnieku skaitu, turpretī dažos gadījumos kursi vispār nebija atļauti.
                  
               
                     (8)
                  
                  
                     Saskaņā ar Vācijas sniegto informāciju ierobežojumi, kas piemērojami profesionālo vadītāju sākotnējai un periodiskai apmācībai, izriet no katras federālās zemes rīkojumiem par aizsardzību pret koronavīrusu, kā arī no Vācijas Likuma par aizsardzību pret infekcijām (3). Ņemot vērā noteikumu nepārtrauktu pielāgošanu pandēmijas attīstībai, daudzās federālajās zemēs stāvoklis bija un joprojām ir diezgan atšķirīgs.
                  
               
                     (9)
                  
                  
                     Piemēram, Bādenē-Virtembergā viens no piemērotajiem pasākumiem bija vispārējs pasākumu organizēšanas aizliegums augstā inficēšanās līmeņa dēļ. Kaut arī patlaban minētajā federālajā zemē kopumā ir atļauts rīkot periodiskas apmācības kursus profesionāliem mērķiem, starp personām ir jānodrošina vismaz 1,5 metru attālums, kas nozīmē, ka attiecīgi tiek ierobežots dalībnieku skaits sākotnējās un periodiskās apmācības kursos profesionālo vadītāju kvalifikācijai.
                  
               
                     (10)
                  
                  
                     Piemēram, Bavārijā, lai arī laikposmā no 2020. gada 11. maija līdz 30. novembrim profesionālo vadītāju sākotnējās un periodiskās apmācības kursi bija atļauti, piemērojamo distancēšanās noteikumu dēļ tika atļauts tikai ierobežots dalībnieku skaits. Laikposmā no 2020. gada 1. decembra līdz 2020. gada 15. decembrim sākotnējās vai periodiskās apmācības kursi netika organizēti. No 2020. gada 16. decembra līdz 2021. gada 6. jūnijam profesionālās apmācības kursi ir aizliegti pilsētu un lauku rajonos, ja septiņu dienu laikā šajos rajonos Covid-19 kumulatīvais rādītājs ir 100 vai augstāks. Vācija atzīmē, ka, lai arī tikai maija otrajā pusē septiņu dienu kumulatīvais rādītājs Bavārijā saruka zem 100, šis slieksnis dažos rajonos 2021. gada 26. maijā joprojām tika pārsniegts.
                  
               
                     (11)
                  
                  
                     Saskaņā ar Vācijas sniegto informāciju citās federālajās zemēs pieņemtie noteikumi arī paredz, ka kursus var organizēt tikai ar būtiskiem ierobežojumiem, īpaši attiecībā uz minimālajiem attālumiem starp dalībniekiem, kas būtiski samazina apmācības centru darbspēju. Dažos gadījumos, pat ja apmācības kursi ir atļauti, daži mācību centri piesardzības nolūkos pandēmijas laikā izvēlējās nenodrošināt kursus. Tas ir izraisījis būtisku neveikto apmācību skaita uzkrāšanos, kuru var novērst tikai lēni un secīgi.
                  
               
                     (12)
                  
                  
                     Saskaņā ar informāciju, ko Vācijai sniedza Vācijas federālā autopārvadājumu, loģistikas un apglabāšanas asociācija (4), tas, ka šādi pasākumi ir ieviesti, izraisīja būtisku skaitu atliktu periodisko apmācību kursu, kurus mācību centriem ir secīgi jāorganizē. Saskaņā ar Vācijas Autotransporta asociācijas (5) informāciju 2021. gada pirmajā ceturksnī vien 5 000 profesionālu autovadītāju gaida periodiskās apmācības kursus. Salīdzinot ar iepriekšējā gada to pašu ceturksni, dalībnieku skaits bija tikai aptuveni 60 %. Tāpat saskaņā ar Vācijas teikto šāds neveikto apmācību gadījumu skaita uzkrājums, iespējams, tikmēr ir pieaudzis, ņemot vērā stingrākus pārvietošanās ierobežojumus, kas bija spēkā dažās pēdējās nedēļās. Piemēram, Bavārijas reģiona iestādes lēš, ka nākamo trīs mēnešu laikā pieprasījuma nodrošināšanai būtu jāpiedāvā divreiz vairāk kursu, kas, ņemot vērā pašreizējos distancēšanās noteikumus, šķiet maz iespējams.
                  
               
                     (13)
                  
                  
                     Tāpat saskaņā ar Vācijas sniegto informāciju vadītāju apliecību atjaunošana Vācijā, visticamāk, joprojām nebūs izpildāma pēc 2021. gada 30. jūnijam to pasākumu dēļ, ko tā veikusi, lai novērstu vai ierobežotu Covid-19 izplatību.
                  
               
                     (14)
                  
                  
                     Sakarā ar ģimenes ārstu un, iespējams, no 2021. gada 7. jūnija, medicīnisko pakalpojumu uzņēmumu iesaisti Vācijas Federatīvās valdības vakcinācijas stratēģijā, kā arī tiem radītās smagās un pieaugošās slodzes dēļ Vācija paredz būtiskus traucējumus attiecībā uz pieteikumiem šovasar veikt medicīniskās pārbaudes, kas nepieciešamas vadītāja apliecību derīguma termiņa pagarināšanai.
                  
               
                     (15)
                  
                  
                     Saskaņā ar Vācijas teikto ir paredzams, ka šie traucējumi kļūs biežāki, īpaši no 2021. gada jūnija, sakarā ar paredzamo pašreizējo vakcinācijas prioritāšu atcelšanu un tai sekojošu vakcinācijas pieteikumu skaita pieaugumu. Tikai 2021. gada jūnijā vien ārstu praksēs un medicīnisko pakalpojumu uzņēmumos, visticamāk, tiks saņemtas un ievadītas 14 396 850BioNTech vakcīnas devas. Turklāt Vācija gaida AstraZeneca, Johnson & Johnson un Curevac piegādes atkarībā no attiecīgo ražotāju piegādes grafika.
                  
               
                     (16)
                  
                  
                     Vācija arī paredz, ka daudzo saslimstības ar Covid-19 gadījumu dēļ vadītāju licencēšanas iestādes var nākties slēgt no jauna vai, iespējams, tās nevarēs strādāt ierastajā režīmā, jo iestādēs ir daudz inficēto personu.
                  
               
                     (17)
                  
                  
                     Piemēram, Lejassaksijā un Ziemeļreinā-Vestfālenē daudzas vadītāju apliecību izsniegšanas iestādes joprojām ir slēgtas sabiedrībai. Klātienes vizītes ir iespējamas tikai pēc individuālas pieteikšanās, un tās aprobežojas ar jautājumiem, kuru izskatīšanā klātbūtne ir obligāta. Saksijā klātienes pakalpojumu samazināšana jau kopš pandēmijas sākuma ir būtiski apgrūtinājusi vadītāja apliecību izsniegšanu. Pēc Vācijas domām, pastāv iespēja, ka šīs un citas vadītāju licencēšanas iestādes nākotnē var atkal slēgt.
                  
               
                     (18)
                  
                  
                     Saskaņā ar Vācijas federālo autotransporta pārvaldi (6)2021. gada 3. maijā Vācijā 102 426 personām bija C, C1, CE vai C1E kategorijas vadītāja apliecība, kuras derīguma termiņš beidzas no 2021. gada 1. jūlija līdz 2021. gada 30. septembrim, savukārt 10 517 personām bija D, D1, DE vai D1E kategorijas vadītāja apliecība, kuras derīguma termiņš beidzas tajā pašā laikposmā. 51 799 personām, kurām ir C, C1, CE, C1E kategorijas vadītāja apliecība, un 8 331 personām, kurām ir D, D1, DE vai D1E kategorijas vadītāja apliecība, katra kopā ar koda “95” marķējumu, attiecīgās arodprasmes apliecības (“APA”) termiņš arī beidzas no 2021. gada 1. jūlija līdz 2021. gada 30. septembrim.
                  
               
                     (19)
                  
                  
                     Pēc Vācijas domām, šajos skaitļos nav iekļautas vadītāja apliecības un APA, kuru derīguma termiņš tika pagarinātas, piemērojot Eiropas Parlamenta un Padomes Regulu (ES) 2020/698 (7) un Regulu (ES) 2021/267. Tādēļ vadītāju licencēšanas iestādēm būtu jāapstrādā ievērojami lielāks skaits vadītāja apliecību atjaunošanas pieprasījumu nekā parasti.
                  
               
                     (20)
                  
                  
                     Pēc Vācijas domām, trīs mēnešu laikposms pieprasītajiem pagarinājumiem tiek uzskatīts par pašu nepieciešamāko, ņemot vērā patlaban uzkrāto neveikto profesionālo autovadītāju periodisko apmācību kursu apjomu. Vācija paredz, ka vakcinācijas ieviešana norisināsies labvēlīgi līdz 2021. gada 30. septembrim, ļaujot uzlabot apmeklējumu skaitu vadītāju medicīnisko pārbaužu veikšanai un novērst pašreizējo darbinieku trūkumu adītāju licencēšanas iestādēs.
                  
               
                     (21)
                  
                  
                     Pieprasījums attiecas tikai uz pārskata periodu no 2021. gada 1. jūlija līdz 30. septembrim, tāpēc tas attiecas tikai uz ierobežotu skaitu vadītāju apliecību un profesionālo vadītāju kvalifikāciju. Turklāt cilvēku grupa, kas gūst labumu no šāda pagarināta derīguma termiņa, jau ir ieguvusi vadītāja apliecību vai vismaz vienu reizi pabeigusi periodisko apmācību, tādējādi apliecinot savas prasmes un zināšanas. Tāpēc pieprasītajiem pagarinājumiem nevajadzētu radīt nesamērīgus riskus transporta drošuma un drošības ziņā.
                  
               
                     (22)
                  
                  
                     Līdz ar to Vācijai būtu jāatļauj piemērot trīs mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā šā noteikuma un minētās regulas 2. panta 3. punkta piemērošanas nolūkā, kā arī 2. panta 5. punktā un 3. panta 1. punktā,
                  
               IR PIEŅĒMUSI ŠO LĒMUMU.
         
            1. pants
            Vācijai tiek atļauts Regulas (ES) 2021/267 2. panta 1., 3. un 5. punktā un 3. panta 1. punktā norādītajiem laikposmiem piemērot šādus pagarinājumus:
            
                        a)
                     
                     
                        trīs mēnešu pagarinājumu laikposmam no 2020. gada 1. septembra līdz 2021. gada 30. jūnijam, kas norādīts Regulas (ES) 2021/267 2. panta 1. punktā minētās regulas 2. panta 1. un 3. punkta piemērošanas nolūkā;
                     
                  
                        b)
                     
                     
                        trīs mēnešu pagarinājumu minētās regulas 2. panta 5. punktā norādītajam laikposmam no 2020. gada 1. septembra līdz 2021. gada 30. jūnijam; kā arī
                     
                  
                        c)
                     
                     
                        trīs mēnešu pagarinājumu minētās regulas 3. panta 1. punktā norādītajam laikposmam no 2020. gada 1. septembra līdz 2021. gada 30. jūnijam.
                     
                  
         
            2. pants
            Šis lēmums ir adresēts Vācijas Federatīvajai Republikai.
         
         
            Briselē, 2021. gada 30. jūnijā
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 60, 22.2.2021., 1. lpp.
         
         
            (2)  Eiropas Parlamenta un Padomes Direktīva 2003/59/EK (2003. gada 15. jūlijs) par dažu kravu vai pasažieru pārvadāšanai paredzētu autotransporta līdzekļu vadītāju sākotnējās kvalifikācijas iegūšanu un periodisku apmācību, par Padomes Regulas (EEK) Nr. 3820/85 un Padomes Direktīvas 91/439/EEK grozīšanu un Padomes Direktīvas 76/914/EEK atcelšanu (OV L 226, 10.9.2003., 4. lpp.).
         
            (3)  Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.
         
            (4)  Bundesverband Güterkraftverkehr.
            Logistik und Entsorgung.
         
         
            (5)  Straßenverkehrsgenossenschaft.
         
            (6)  Kraftfahrt-Bundesamts.
         
            (7)  Eiropas Parlamenta un Padomes Regula (ES) 2020/698 (2020. gada 25. maijs), ar ko nosaka īpašus un pagaidu pasākumus saistībā ar Covid-19 uzliesmojumu attiecībā uz dažu sertifikātu, apliecību, licenču un atļauju atjaunošanu vai pagarināšanu un dažu periodisku pārbaužu un periodisku mācību atlikšanu dažās transporta tiesību aktu jomās (OV L 165, 27.5.2020., 10. lpp.).